|  |  |
| --- | --- |
| **INTERVENȚIE (Consiliul Agrifish) – NOI TEHNICI GENOMICE LA PLANTE** | |
|  | ***3 minute/PUBLIC/* *+/- 16H55*** |

***Întrebări: 1. Cum evaluați propunerea în contextul asigurării unui sistem agroalimentar durabil și rezilient? 2. Ce aspecte ale propunerii sunt considerate cele mai importante?***

***Doamna Comisar***,

***Domnule Președinte,***

***Stimați colegi,***

1.În contextul actual al crizelor diverse și a nevoii de adaptare la provocările întâmpinate în atingerea obiectivelor de mediu și climă și de dezvoltare durabilă a agriculturii, România susține această propunere, care va permite accesul fermierilor la cele mai recente și inovatoare tehnologii. Dar, prin impunerea unor cerințe de reglementare excesiv de stricte tehnicilor genomice utilizate în ameliorarea plantelor, apropierea de cadrul de reglementare pentru organisme modificate genetic și orizontul relativ îndepărtat pentru aplicarea efectivă, UE riscă să eșueze în introducere noilor tehnologii și a inovației.

Susținerea dezvoltării și utilizării tehnologiilor ar trebui însoțită și de stimulente pentru îmbunătățirea infrastructurii de cercetare, testare, detecție și demonstrare a îndeplinirii criteriilor de echivalență și implicit a siguranței plantelor obținute prin NTG și a produselor derivate din acestea destinate consumului uman și animal.

Întrucât durabilitatea și reziliența unor sisteme agroalimentare se bazează și pe creșterea încrederii consumatorilor în produsele oferite, este necesară un cadrul legal robust privind siguranța utilizării plantelor din categoria NTG 1 prin consolidarea principiului echivalenței cu plantele convenționale obținute de-a lungul timpului.

2. România susține scopul modificărilor Regulamentului UE 2017/625, de a se menține un nivel ridicat al protecție sănătății publice și animalelor și mediului.

Întrucât este vizată crearea de soiuri de plante noi, cu caracteristici obținute prin operațiuni genomice, evaluarea modificărilor ar trebui efectuată la nivelul SM în privința valorii agricole și tehnologice și a distinctibilității, stabilității și uniformității, pentru a ține seama de specificitatea SM. Este important ca noile soiuri să poată fi reevaluate de autoritățile specializate ale SM în piața cărora se intenționează comercializarea și utilizarea.

Discuțiile ar trebui concentrate pe criteriile privind apartenența la cele două categorii de plante, intersecțiile și dependența de cerințele privind materialul de reproducere al plantelor, rolul SM în stabilirea măsurilor privind coexistența, tehnicile de detecție privind eliberarea intenționată a plantelor NTG neautorizate.

Suntem de acord cu stabilirea a două categorii de NTG, dar ne exprimăm rezerva privind caracterizarea organismelor NTG 1 printr-o restricție numerică ad-hoc de 20 de modificări genetice. De asemenea, nu înțelegem de ce NTG1 nu pot fi utilizate în sectorul agriculturii organice.

Propunem susținerea financiară de către UE a SM la înființarea de laboratoare oficiale publice specializate, acreditate european, pentru testările specifice NTG, care să opereze evaluarea în baza unor proceduri specifice, identice în cadrul tuturor autorităților SM.